Frente Obrero
Frente Obrero, ofisialmente Frente Obrero i Liberashon 30 di mei (abreviá FOL), ta un  partido polítiko populista  na  Kòrsou fundá na 1969. E partido a partisipá na elekshon general pa Parlamento di Antias Hulandes pa Kòrsou i pa Konseho Insular di Kòrsou te ora a disolvé Antia Hulandes na 2010. Despues di pèrdè su asiento den Parlamento di Kòrsou den e elekshon di 2012, e partido no ta representá mas den parlamento di Kòrsou.

Antia Hulandes 

A lanta e partido na 1969 i a nombr'é pa e akshonnan sosial di Trinta di Mei. Ora Wilson Godett i Stanley Brown a sali elegí pa Staten di Antia Hulandes nan tabata prezu ainda pa motibu di nan partisipashon den e akshonnan di dia 30 di mei. Nan futuro miembresia den Staten a sigurá nan libertat. Durante elekshonnan di 2002 i 2006 e partido a gana respektivamente 5 i 2 di e 14 asientonan di Kòrsou den Parlamento di Antias Hulandes, pero no a haña niun asiento den elekshon di 2010.

Na 2003, e partido a logra haña ocho asiento (34% di tur voto) i a bira e partido di mas grandi den e konseho insular ku tabatin total 21 asiento, i a pèrdè dos asiento na 2007. E partido tabatin dos promé minister di Antias Hulandes den su historia: Ben Komproe i Mirna Louisa-Godett. Gobernador Frits Goedgedrag a apuntá Louisa-Godett pa motibu ku el a rechasá di huramentá su ruman (i yu di Wilson Godett), Anthony Godett. E úniko asiento ku e partido a haña den Konseho Insular durante elekshon di 2010 (okupá pa Anthony Godett), outomátikamente a bira un asiento den Parlamento di Kòrsou ora a  disolvé Antia Hulandes na 2010.

Kòrsou 
E partido a partisipá na elekshon na 2012 i a optené 1,790 voto (2.1%). Esaki no tabata sufisiente pa un asiento. 
E partido a inskribí pa por partisipá na elekshonnan di 2016 i 2017, pa kua e mester a haña respektivamente 870 i 792 voto di sosten (1% voto di e elekshonnan previo). Na 2016 (ku 622 voto) e partido no a logra kualifiká, pero si na 2017 (ku 1,124 voto), via un lista kombiná, huntu ku Partido Aliansa Nobo. E partido no a logra haña asiento den parlamento den elekshon di 2017. 

Polítika na Kòrsou